Bod bə́ mān lōŋ bə̄yóm mīńkán á tísɔn ákoé, asoé ńdɔ̄ bə́ tə́lə́ á ńyīmbī dzód yā tísɔn. Ńdɔ Yosué á ngákə alú tē á zāŋ m̀bómbō sí. 14Á yén ńkúkúmá yǎ Aí á ngāyén nálā ńdɔ̄ nyémēn ai bod bə́sə̄ yā tísɔn bə́ ngakódō á sí ávol, bə́ kwí nə̄ bâkə tóban ai Ísraɛ̂l nə́ bə́ lúmán ai nyé á ńlúmbū ó nə́ á Araba á yād; hədá təge yə̌m naa olám ó ngábə́ sɔlɔ́ nyé á tísɔn á mvús. 15Ńdɔ Yosué ai bɔ́n bə́ Ísraɛ̂l bə́sə bə́ ngábɔ nâ bə́ təgə bɔ́, bə́ mān fɔ̄ɔ̄ túb ḿfág yǎ ńkōd ńnam. 16É bod bə́sə bə́ ngábə́ á tísɔn bə́ ngakə fɔ́ɔ́ bátsídan bɔ́ ai bikígá. Ai ńtsídán bə́ kələ bátsídan Yosué nálā ńdɔ̄ bə́ ngálíg tísɔn oyǎb á mvús. 17Tɔ mod m̀bɔ́g á ndzí kig lígī á Ai á bə́ kələ bátsídan Ísraɛ̂l há. Ńdɔ̄ bə́ ngálíg mīḿbɛ́ yā tísɔn mí yô, bə́ ngákə bátsīdan Ísraɛ̂l. 18Ńdɔ Ǹtondôbə ǎ zu dzó ai Yosué nâ: “Sámá ókəŋ bítá wóé ḿfág yǎ Aí, amú mazu wa nyé və̄ á mɔ́.” Ńdɔ fɔ́ɔ́ Yosué á ngāsám á Aí ókəŋ bítá á ngābə́ bələ́ á mɔ́. 19Á sám á ngāsám wɔ́, ébá bə́ ngábə́ âsoé bə́ hámá fɔ̄ɔ̄ mīḿbíl, bə́ nyíán á tísɔn, bə́ nɔ̄ŋɔ́ dzɔ̄, ńdɔ̄ fɔ́ɔ́ fə̄ bávôl dzɔ tumi ndóan. 20Éyɔŋ bǒd yā Aí bə́ ngávəŋan á mvús, bə́ ńtala anə́ ótsīda wábɛ́d á tísɔn dzabá; tɔ m̀bɔ́g təgě fə ai ngul yǎ átúb tɔ álí, tɔ álí, é bod bə́ ngátúb mīḿbíl á ńkōd ńnam bə́ tímán fɔ̄ɔ̄ ai mvús, bə́ ngatsídan é bod bə́ ngázū bâtoŋ bɔ́. 21Éyɔŋ Yosué á ngāyén naa é bod bə́ ngábə́ âsoé bə́ fadi yǎ tísɔn ai nâ otsída ó bɛ́də̄ á tísɔn á yób, ńdɔ fɔ́ɔ́ nyémēn ai Ísraɛ̂l ásə bə́ ngátiman ai mvús, bə́ kə́ tsǎg bǒd yā Aí. 22Ńdɔ̄ ébá bə̄vɔ́g bə́ ngákwí á tísɔn nə́ bâkə tóban ai bɔ́, á ńtɔ̄á naa bǒd yā Aí bə́ ńtɔ̄á á zāŋ bɔ́n bə́ Ísraɛ̂l étē, ébá álí, ébá álí. Ńdɔ̄ bə́ ngátugi bɔ́ vālá, a kələ kwí anə́ bə́ ngáman bɔ́ wé bə́sə á māāŋ, təge líg tɔ m̀bɔ́g á və̌.